## Els programes d’intel·ligència comercial d’Ivace+i Internacional reben més de 400 sol·licituds en 2024

*** Ivace+i Internacional oferix a les empreses els programes ‘Analitza la teua competència’ i ‘Find your market’
* Amb estos programes oferixen informació sobre mercats estratègics i sobre les operacions d’exportació de la competència**

Ivace+i Internacional, dependent de la Conselleria d’Innovació, Indústria, Comerç i Turisme que dirigix Marián Cano, posa a la disposició de les empreses valencianes un ampli ventall de suports en matèria de promoció exterior i internacionalització, entre els quals figuren programes d’intel·ligència comercial.

La directora general de Mamprenedoria i Internacionalització, Ester Olivas, ha assenyalat la importància de “facilitar informació que aporte valor a les empreses en un món sobresaturat d’informació”.

Per això, “a més dels servicis personalitzats”, ha indicat Olivas, “posem a la disposició de les empreses programes d’intel·ligència comercial amb l’objectiu de facilitar l’accés a informació que permeta la presa de decisions a les empreses”.

En este àmbit, Ivace+i Internacional desenrotlla els programes ‘Analitza la teua competència’ i ‘Find your Market’, que han sumat més de 400 sol·licituds durant l’any passat. A estos dos programes se suma el servici Market Insights, dedicat a tendències de mercats.

**Analitza la teua competència**

El programa [Analitza la teua competència](https://www.ivace.es/index.php/val/serveis/internacionalizacio/serveis-d-internacionalitzacio/56130-analiza-tu-competencia-2) ajuda les empreses a analitzar les operacions d’exportació de les societats de la seua competència en els mercats internacionals.

Després de la sol·licitud per part de l’empresa amb l’ompliment d’un breu formulari, Ivace+i Internacional confecciona una sèrie de llistes en format Excel amb les operacions d’exportació de les seues empreses competidores (tant estrangeres com espanyoles, excepte de la Comunitat Valenciana).

Este servici oferix a les empreses l’oportunitat d’aproximar-se a les operacions d’exportació de la seua competència, a més de comptar amb una llista de clients i de les operacions dutes a terme.

Les empreses sol·licitants han de facilitar la raó social de les empreses competidores. Les dades proporcionades s’extrauen de la base de dades Trade Atles, a través de la informació disponible per als mercats internacionals objecte d’estudi en les declaracions d’importació i exportació que es presenten en les duanes d’estos països.

Els primers deu informes són gratuïts. Les empreses interessades poden ampliar la informació i sol·licitar el programa en l​​​​’​[enllaç següent](https://forms.office.com/pages/responsepage.aspx?id=L_QNVBKFtkilgrDEbyf32UwQ-HUC_T5MtURp15fBvWRUOVVLQ1owRkE3V0pKTENBUUtFVzNLQTNUMi4u&route=shorturl).

**Find your market**

Les empreses disposen, al seu torn, del programa ‘Find your market’. Una ferramenta que, de manera senzilla, interactiva i visual, permet a les empreses conéixer els mercats prioritaris que millor s’ajusten a les característiques del seu producte en la seua estratègia d’internacionalització.

Amb [Find your Market](https://findyourmarket.es/cv/), les empreses han d’omplir un senzill formulari a través del qual accediran de manera ràpida i visual a 10 mercats prioritaris per a l’empresa, basats en indicadors objectius i amb dades totalment actualitzades.

Una vegada obtingut este informe, l’empresa pot sol·licitar els servicis personalitzats de l’Ivace per a obtindre assessorament sobre com abordar els diferents mercats d’oportunitat.

A estos dos programes se suma la secció [Market Insights](https://www.ivace.es/index.php/val/serveis/internacionalizacio/serveis-d-internacionalitzacio/56012-market-insights-val), dedicada a tendències de mercats internacionals, amb informació, gràfics i infografies que resumixen les dades clau i permeten a les empreses tindre una visió general de les tendències més rellevants, prenent com a font principal Statista.

Fecha: 18/01/2025